ഡാനിഷ് സിദ്ദിഖി

മുംബൈ ആസ്ഥാനമായി പ്രവർത്തിക്കുന്ന ഒരു ഇന്ത്യൻ ഫോട്ടോ ജേണലിസ്റ്റായിരുന്നു ഡാനിഷ് സിദ്ദിഖി (19 മെയ് 1980 - 16 ജൂലൈ 2021).   റോയിട്ടേഴ്‌സിന്റെ ഫോട്ടോഗ്രാഫി സ്റ്റാഫിന്റെ ഭാഗമായിരിക്കവേ, 2018 ൽ പുലിറ്റ്‌സർ സമ്മാനം ലഭിച്ചു. 2021-ൽ താലിബാൻ തീവ്രവാദികൾ അദ്ദേഹത്തെ കൊലപ്പെടുത്തി.    പാകിസ്ഥാൻ  അതിർത്തിയോട് ചേർന്ന്, അഫ്ഗാൻ സുരക്ഷാ സേനയും  താലിബാൻ തീവ്രവാദികളും തമ്മിൽ ഏറ്റുമുട്ടൽ നടക്കുന്ന സമയത്തായിരുന്നു മരണം.

 വിദ്യാഭ്യാസം 
സൗത്ത് ന്യൂഡൽഹിയിലെ ആഗ്നൽ സ്കൂിളിലായിരുന്നു സിദ്ദിഖി തന്റെ സ്കൂൾ വിദ്യാഭ്യാസം നടത്തിയത്.  ദില്ലിയിലെ ജാമിയ മില്ലിയ ഇസ്ലാമിയയിൽ നിന്ന് സാമ്പത്തിക ശാസ്ത്രത്തിൽ ബിരുദം നേടി. 2007 ൽ ജാമിയയിലെ എജെകെ മാസ് കമ്മ്യൂണിക്കേഷൻ റിസർച്ച് സെന്ററിൽ നിന്ന് മാസ് കമ്മ്യൂണിക്കേഷനിൽ ബിരുദം നേടി.  

 കരിയർ 
ടെലിവിഷൻ വാർത്താ ലേഖകനായാണ് സിദ്ദിഖി തന്റെ കരിയർ ആരംഭിച്ചത്. ഫോട്ടോ ജേണലിസത്തിലേക്ക് മാറിയ അദ്ദേഹം 2010 ൽ അന്താരാഷ്ട്ര വാർത്താ ഏജൻസിയായ റോയിട്ടേഴ്‌സിൽ ഇന്റേണറായി ചേർന്നു. മൊസൂൾ യുദ്ധം (2016–17), 2015 ഏപ്രിൽ നേപ്പാൾ ഭൂകമ്പം, റോഹിംഗ്യൻ വംശഹത്യയിൽ നിന്ന് ഉണ്ടായ അഭയാർഥി പ്രതിസന്ധി, 2019–2020 ഹോങ്കോംഗ് പ്രതിഷേധം, 2020 ദില്ലി കലാപം തുടങ്ങിയവ സിദ്ദിഖി ചിത്രീകരിച്ചു. തെക്കേ ഏഷ്യ, മിഡിൽ ഈസ്റ്റ്, യൂറോപ്പ് എന്നിവിടങ്ങളിൽ പ്രവർത്തിച്ചു.  റോഹിംഗ്യൻ അഭയാർത്ഥി പ്രതിസന്ധി രേഖപ്പെടുത്തുന്നതിനായി റോയിട്ടേഴ്‌സിന്റെ ഫോട്ടോഗ്രാഫി സ്റ്റാഫിന്റെ ഭാഗമായി, 2018 ൽ സഹപ്രവർത്തകനായ അദ്‌നാൻ അബിഡിയോടൊപ്പം ഫീച്ചർ ഫോട്ടോഗ്രാഫിക്കുള്ള പുലിറ്റ്‌സർ സമ്മാനം നേടിയ ആദ്യത്തെ ഇന്ത്യക്കാരനായി.  2020 ലെ ദില്ലി കലാപത്തിൽ അദ്ദേഹം പകർത്തിയ ഒരു ഫോട്ടോ റോയിട്ടേഴ്സ് 2020 ലെ നിർവചിക്കുന്ന ഫോട്ടോകളിലൊന്നായി അവതരിപ്പിച്ചു.  2019 ൽ പൗരത്വ (ഭേദഗതി) നിയമത്തിന്റെ പശ്ചാത്തലത്തിൽ ഒരു വലതുപക്ഷ പ്രവർത്തകൻ പ്രതിഷേധക്കാർക്ക് നേരെ പിസ്റ്റൾ ഉപയോഗിക്കുന്നതിന്റെ ചിത്രം പ്രത്യേക ശ്രദ്ധ നേടിയിരുന്നു. ഇന്ത്യയിലെ റോയിട്ടേഴ്സ് പിക്ചേഴ്സ് ടീമിന്റെ തലവനായിരുന്നു അദ്ദേഹം. 

 മരണം 
2021 ജൂലൈ 16 ന് കാണ്ഡഹാറിൽ അഫ്ഗാൻ സൈനികരും താലിബാൻ തീവ്രവാദികളും തമ്മിലുള്ള പോരാട്ടത്തിനിടെ ഒരു മുതിർന്ന അഫ്ഗാൻ ഉദ്യോഗസ്ഥനോടൊപ്പം സിദ്ദിഖി കൊല്ലപ്പെട്ടു.   

 അവലംബം 

വർഗ്ഗം:മുംബൈയിൽ നിന്നുള്ള വ്യക്തികൾ
വർഗ്ഗം:2021-ൽ മരിച്ചവർ
വർഗ്ഗം:1980-ൽ ജനിച്ചവർ
വർഗ്ഗം:പുലിറ്റ്സർ പുരസ്കാര ജേതാക്കൾ
വർഗ്ഗം:ഇന്ത്യൻ നിശ്ചലചിത്ര ഛായാഗ്രാഹകർ
വർഗ്ഗം:ഇന്ത്യക്കാരായ ഫോട്ടോജേർണലിസ്റ്റുകൾ